
NEKILNOJAMOJO TURTO NUOMOS SUTARTIS
2026 m.                    d. Nr.
Klaipėda
[bookmark: _Hlk191635579]Akcinė bendrovė Klaipėdos valstybinio jūrų uosto direkcija, juridinio asmens kodas 240329870, kurios registruota buveinė yra J. Janonio g. 24-1, 92251 Klaipėda, duomenys apie įmonę kaupiami ir saugomi Lietuvos Respublikos juridinių asmenų registre, atstovaujama generalinio direktoriaus Algio Latako, veikiančio pagal įmonės įstatus, (toliau – Nuomotojas) ir 
________________, juridinio asmens kodas ___________, registruota buveinė yra _______________, duomenys apie įmonę kaupiami ir saugomi _______________, atstovaujama __________, veikiančio (-ios) pagal ___________, (toliau – Nuomininkas), 
toliau kartu šioje sutartyje vadinamos Šalimis, o kiekviena atskirai – Šalimi, sudarė šią nekilnojamojo turto nuomos sutartį, toliau vadinamą Sutartimi, ir susitarė dėl toliau išvardytų sąlygų. 
I. SUTARTIES DALYKAS
1.1. Nuomotojas įsipareigoja Nuomininkui perduoti Nuomotojui nuosavybės teise priklausantį nekilnojamąjį turtą – Pietinio antrinio vedlinio ženklo  (registro Nr. 440007111652), sumontuoto adresu: Nemuno g. 167, Klaipėda, dalies aukštyje nuo 42,5 iki 49 metrų (toliau – Turtas), naudoti ir laikinai valdyti už nuomos mokestį, o Nuomininkas įsipareigoja priimti Turtą ir už jį mokėti nuomos mokestį. 
1.2. Turto naudojimo paskirtis – mobiliojo korinio ryšio antenoms įsirengti.
II. NUOMOS TERMINAS
2.1. Turto nuomos terminas – 2 (dveji) metai nuo Turto priėmimo–perdavimo akto pasirašymo dienos. 
2.2. Nuomininkui tinkamai vykdant savo įsipareigojimus pagal Sutartį, Šalių susitarimu nuomos terminas gali būti pratęstas 2 metų laikotarpiui 4 (keturis) kartus, kaip numatyta konkurso, kuriam pasibaigus sudaroma Sutartis, sąlygose. 
III. NUOMOS MOKESTIS IR KITI MOKĖJIMAI
3.1. Nuomininkas įsipareigoja už Turto nuomą Nuomotojui mokėti nuomos mokestį – ________ Eur (suma žodžiais) be PVM per mėnesį arba ___ Eur su PVM per mėnesį (toliau – Nuomos mokestis). Nuomos mokestis už naudojimosi Turtu terminą, kuris yra trumpesnis nei vienas mėnuo, apskaičiuojamas Nuomos mokestį padalinus iš 30 ir padauginus iš naudojimosi Turtu dienų skaičiaus. 
3.2. Nuomos mokestį Nuomininkas moka kartą per mėnesį į Nuomotojo atsiskaitomąją sąskaitą ne vėliau kaip iki kito mėnesio 10 dienos pagal išrašytą sąskaitą faktūrą. 
3.3. 	Sąskaita už praėjusį mėnesį išrašoma ne vėliau kaip pasibaigus ataskaitiniam mėnesiui per 3 darbo dienas. Sąskaita Nuomininkui išsiunčiama Šalių rekvizituose nurodytu el. paštu.
3.4. Nuomos mokestis pradedamas skaičiuoti nuo Turto priėmimo–perdavimo akto pasirašymo dienos.
3.5. Nuomos mokesčio dydis peržiūrimas ne rečiau kaip kas 2 metus sprendžiant dėl Turto nuomos termino pratęsimo pagal Sutarties 2.2 p., remiantis praėjusio nuomos laikotarpio Valstybės duomenų agentūros paskelbto paslaugų kainų indekso (Nuoma ir išperkamoji nuoma) (toliau – Indeksas) pokyčiu. Nuompinigių dydžio pokytis apskaičiuojamas naujai nustatomą nuompinigių dydį padauginant iš koeficiento, kuris apskaičiuojamas pagal formulę: 
K = I pb / I pr
Kur:        
K – Indekso pokyčio koeficientas;
I pb – Indekso reikšmė peržiūros laikotarpio pabaigoje (prašymo pratęsti Turto nuomos terminą pateikimo Uosto direkcijai dienos mėnesį);
I pr – Indekso reikšmė peržiūros laikotarpio pradžioje; pirmojo perskaičiavimo atveju laikotarpio pradžia (mėnuo) yra Turto nuomos termino pradžios dienos mėnuo. Antrojo ir vėlesnių perskaičiavimų atveju laikotarpio pradžia (mėnuo) yra paskutinio perskaičiavimo metu naudotos paskelbto Indekso reikšmės mėnuo.
Indekso koeficiento skaičiavimams Indeksų reikšmės imamos 4 (keturių) skaitmenų po kablelio tikslumu, o gauta Indekso koeficiento reikšmė suapvalinama 2 (dviejų) skaičių po kablelio tikslumu paskutinį skaitmenį padidinant vienetu, jeigu pirmas po jo esantis skaitmuo yra nuo 5 iki 9.
Jei gautas Indekso koeficientas (K) yra didesnis kaip 1, nuomos mokestis peržiūrimas ir didinamas jį dauginant iš gauto koeficiento (K).
Jei gautas koeficientas yra mažesnis ar lygus 1, nuompinigių dydis nekeičiamas.
Perskaičiavus ir pakeitus Nuomos mokesčio dydį, Šalys sudaro susitarimą dėl nuomos termino pratęsimo, kuriame be kitų sąlygų turi būti nurodomas perskaičiuotas nuomos mokesčio dydis, jo taikymo terminas bei kita reikšminga informacija. Nuomininkui nesutinkant mokėti perskaičiuotą Nuomos mokestį, nuomos terminas nėra pratęsiamas.
IV. ŠALIŲ TEISĖS IR PAREIGOS
4.1. Nuomotojas įsipareigoja:
4.1.1. per 5 (penkias) darbo dienas nuo Sutarties pasirašymo perduoti Nuomininkui Sutarties 1.1 punkte nurodytą Turtą sudarant Turto priėmimo–perdavimo aktą, kai jo sudarymas numatytas Sutartyje; 
4.1.2. informuoti Nuomininką apie išorinių inžinerinių tinklų ir komunikacijų remonto darbus, kurie trukdytų Nuomininko veiklai, per 3 darbo dienas nuo tokių aplinkybių sužinojimo; 
4.1.3. pasibaigus Sutarties galiojimo terminui arba Sutartį nutraukus prieš terminą, priimti iš Nuomininko Turtą;
4.1.4. tinkamai vykdyti kitas Sutartyje ir Lietuvos Respublikos teisės aktuose numatytas pareigas.
4.2. Nuomotojas turi teisę:
4.2.1. Sutarties galiojimo laikotarpiu tikrinti, kaip Nuomininkas naudoja išnuomotą Turtą;  
4.2.2. naudotis kitomis Sutartyje ir Lietuvos Respublikos teisės aktuose numatytomis Nuomotojo teisėmis. 
4.3. Nuomininkas įsipareigoja:
4.3.1. per 5 (penkias) darbo dienas nuo Sutarties pasirašymo priimti Sutarties 1.1 punkte nurodytą Turtą sudarant Turto priėmimo–perdavimo aktą, kai jo sudarymas numatytas Sutartyje;
4.3.2. per 5 (penkias) darbo dienas nuo Turto priėmimo–perdavimo akto pasirašymo, o kai jis nesudaromas – nuo kito Sutartyje numatyto Turto perdavimo–priėmimo momento, įregistruoti Sutartį valstybės įmonės Registrų centro viešame Nekilnojamojo turto registre ir apmokėti su Sutarties registravimu susijusias išlaidas;
4.3.3. Sutarties 1.1 p. nurodytą Turtą naudoti pagal paskirtį, nurodytą Sutarties 1.2 punkte, vadovautis nustatytais šios paskirties turto priežiūros, priešgaisrinės saugos ir sanitariniais reikalavimais, užtikrinti jo gerą būklę (atsižvelgiant į normalų nusidėvėjimą), jį prižiūrėti ir saugoti nuo sugadinimo, išnuomotu Turtu naudotis taip, kad netrukdytų juo naudotis kitiems teisėtiems Turto naudotojams, jeigu tokių būtų;
4.3.4. laikyti išnuomotą Turtą tvarkingą, atlyginti Turto išlaikymo išlaidas (jeigu tokių būtų), savo lėšomis daryti einamąjį Turto remontą;
4.3.5. sužinojęs apie Turto sugadinimą ar kitus rimtus trūkumus, kuriems pašalinti reikalingas neatidėliotinas Turto kapitalinis remontas, ne vėliau kaip per 5 (penkias) darbo dienas apie tai pranešti Nuomotojui;
4.3.6. laiku mokėti Sutartyje nustatytą nuomos mokestį ir kitas pagal Sutartį priklausančias įmokas ir mokesčius;
4.3.7. sudaryti Nuomotojui sąlygas tikrinti išnuomoto Turto būklę ir naudojimo paskirtį;
4.3.8. pasibaigus Sutarties galiojimo terminui arba nutraukus Sutartį prieš terminą, Nuomotojui grąžinti Turtą pagal Turto priėmimo–perdavimo aktą, kai jo sudarymas numatytas Sutartyje, tvarkingą, tokios pat būklės, kokios jis buvo perduotas Nuomininkui, atsižvelgiant į fizinį Turto nusidėvėjimą, su visais padarytais pertvarkymais, kurių negalima atskirti nepadarant žalos turtui. Nuomininkui nėra atlyginamos Turto pagerinimo išlaidos, todėl Nuomininkas, pasibaigus Sutarčiai ar ją nutraukus, neturi teisės reikalauti kompensacijos už Turto pagerinimą; 
4.3.9. per 5 (penkias) dienas informuoti Nuomotoją apie visas reikšmingas aplinkybes (pvz., turto areštas ar laikinųjų apsaugos priemonių taikymas, taikos sutarties su kreditoriais sudarymas, pagrindų bankroto ar restruktūrizavimo bylai iškelti atsiradimas, paduoti pareiškimai dėl bankroto ar restruktūrizavimo bylos Nuomininkui iškėlimo, bankroto ar restruktūrizavimo bylos iškėlimas, mokestinis įsiskolinimas ir kitas aplinkybes), turinčias ar galinčias turėti įtakos sutartiniams įsipareigojimams pagal Sutartį tinkamai vykdyti;
4.3.10. užtikrinti iš Nuomotojo Sutarties vykdymo metu gautos ir su Sutarties vykdymu susijusios informacijos konfidencialumą bei apsaugą, išskyrus atvejus, kai informacijos atskleidimą reglamentuoja Europos Sąjungos ir Lietuvos Respublikos teisės aktai;
4.3.11. susipažinti ir santykiuose su Nuomotoju laikytis Klaipėdos valstybinio jūrų uosto direkcijos atsparumo korupcijai politikos (toliau – politika) ir Klaipėdos valstybinio jūrų uosto direkcijos veiklos partnerių elgesio kodekso (toliau – kodeksas). Susipažinti su politika ir kodeksu bei jų pakeitimais galima adresu http://www.portofklaipeda.lt;
4.3.12. Nuomininkas privalo nuolat stebėti ir identifikuoti su sankcijų laikymusi susijusias rizikas savo vykdomos veiklos apimtyje, būti susipažinęs su ir laikytis Nuomotojo sankcijų įgyvendinimo ir kontrolės politikos (https://portofklaipeda.lt/wp-content/uploads/2024/10/Sankciju-politika.pdf) nuostatų arba turėti savo sankcijų reikalavimų įgyvendinimo vidinius dokumentus, kurie neprieštarautų Nuomotojo sankcijų įgyvendinimo ir kontrolės politikai;
4.3.13. ne vėliau kaip prieš 3 darbo dienas raštu informuoti Nuomotoją apie asmenis, kuriems Sutarties vykdymo tikslu bus reikalinga patekti prie Turto, nurodant jų vardus ir pavardes;
4.3.14. tinkamai vykdyti kitas Sutartyje ir Lietuvos Respublikos teisės aktuose numatytas nuomininko pareigas.
4.4. Nuomininkas patvirtina, kad Sutarties sudarymo metu jam nėra taikomos Sutarties vykdymui įtakos turinčios ar galinčios turėti Lietuvos Respublikoje galiojančios tarptautinės sankcijos ir (ar) tarptautinės kitų šalių (Jungtinės Karalystės ar Jungtinių Amerikos Valstijų) sankcijos, ir (ar) Lietuvos Respublikos įstatymais nustatytos kitos ribojamosios priemonės. Jei vykdant Sutartį šiame punkte nurodytos sankcijos ar ribojamosios priemonės būtų pradėtos taikyti Nuomininkui, Nuomininkas įsipareigoja nedelsdamas raštu pranešti apie tai Nuomotojui. Nuomininkas, pažeidęs šiuo Sutarties punktu nustatytus įsipareigojimus, taip pat paaiškėjus, kad šiame punkte nustatyti Nuomininko patvirtinimai neatitinka tikrovės, privalo atlyginti Nuomotojui su tokiu pažeidimu ir patvirtinimų neatitikimu susijusius nuostolius, įskaitant, bet neapsiribojant su Sutarties nutraukimu susijusius nuostolius.
4.5. Nuomininkas turi teisę:
4.5.1. naudotis išnuomotu Turtu pagal paskirtį ir Sutarties nuostatas;
4.5.2. savo lėšomis organizuoti elektros įvedimą, elektros tiekimo įrangos bei elektros skaitiklio įrengimą;  
4.5.3. naudotis kitomis Sutartyje ir Lietuvos Respublikos teisės aktuose numatytomis nuomininko teisėmis.
4.6. Nuomininkui draudžiama: 
4.6.1. subnuomoti Turtą (ar jo dalį) ar suteikti tretiesiems asmenims kokių nors kitų teisių naudotis Turtu (ar jo dalimi); 
4.6.2. perleisti visas ar dalį savo teisių ir (ar) pareigų, kylančių iš Sutarties, įkeisti Turto nuomos teisę ar perduoti ją kaip turtinį įnašą kuriam nors trečiajam asmeniui ar kitaip suvaržyti Sutartyje nustatytas Turto nuomos teises; 
4.6.3. nuomojamo Turto adresu registruoti savo ar savo filialus, atstovybes ar patronuojamąsias įmones, taip pat klientų ar kitų susijusių asmenų buveines;
4.6.4. be išankstinio rašytinio Nuomotojo sutikimo atlikti Turto kapitalinio remonto ar rekonstravimo darbus.
V. ŠALIŲ ATSAKOMYBĖ
5.1. Jeigu Nuomininkas per Sutartyje nustatytus terminus nesumoka nuomos mokesčio ir (ar) kitų mokesčių ir įmokų pagal Sutartį, ji privalo sumokėti Nuomotojui 0,05 procentų dydžio delspinigius nuo visos laiku nesumokėtos sumos už kiekvieną uždelstą dieną iki visiško prievolės atsiskaityti įvykdymo. 
5.2. Nuomininkui vėluojant grąžinti Turtą pasibaigus Nuomos terminui arba nutraukus Sutartį prieš terminą, pagal Nuomotojo pareikalavimą sumokėti Nuomos mokestį už visą laiką, kurį pavėluota grąžinti Turtą ir atlyginti Nuomotojui dėl to patirtas išlaidas (nuostolius). 
5.3. Pasirašydamos Sutartį Šalys patvirtina, kad Sutartyje nustatyto dydžio delspinigiai yra Šalių sutarti minimalūs nuostoliai už pavėluotą Sutarties įvykdymą, kurių Šalims nereikia įrodinėti.
5.4. Delspinigių sumokėjimas neatleidžia Nuomininko nuo pagrindinės prievolės įvykdymo.
5.5. Jeigu Nuomininkas bet kokiu būdu pablogina išnuomotą Sutarties 1.1 p. nurodytą Turtą ar kitą Nuomotojui priklausantį turtą, jis privalo Nuomotojui atlyginti dėl tokio turto pabloginimo atsiradusius nuostolius. Už Sutarties 1.1 p. nurodyto Turto praradimą Nuomininkas atsako Lietuvos Respublikos civilinio kodekso 6.502 straipsnyje nustatyta tvarka.
5.6. Nuomininkas yra atsakingas ir privalo atlyginti dėl savo kaltų veiksmų padarytą žalą tretiesiems asmenims ar jų turtui bei jų patirtus nuostolius, įskaitant nuostolius dėl bet kokių teisės aktų pažeidimo ar bet kokių asmenų teisių pažeidimo.
VI. SUTARTIES GALIOJIMAS, PRATĘSIMAS, ATNAUJINIMAS, PAKEITIMAS IR PASIBAIGIMAS
6.1. Ši Sutartis įsigalioja ją pasirašius ir galioja iki visiško Sutartyje nustatytų įsipareigojimų įvykdymo arba iki kol Sutartis nutraukiama Sutartyje ir (ar) teisės aktuose nustatyta tvarka.
6.2. Visi Sutarties pakeitimai ir papildymai turi būti sudaryti raštu ir pasirašyti Šalių įgaliotų asmenų, taikant Sutarties sudarymui nustatytus formos reikalavimus. Sutarties pakeitimai įsigalioja Šalims juos pasirašius, jei Šalys nesusitaria kitaip. Sutarties pakeitimai yra neatskiriama Sutarties dalis.
6.3. Nuomininkui tinkamai vykdant savo įsipareigojimus pagal Sutartį, Šalių susitarimu nuomos terminas gali būti pratęstas 2 metų laikotarpiui 4 (keturis) kartus. 
6.4. Nuomininkas, per visą nuomos terminą (įskaitant galimus pratęsimus) tinkamai vykdęs savo įsipareigojimus pagal Sutartį, turi pirmenybės teisę prieš kitus asmenis atnaujinti Turto nuomos sutartį, jeigu Nuomotojui įvykdžius naują Turto nuomos konkursą Nuomininkas pasiūlo didžiausią Nuomos mokestį ir sutinka su siūlomomis naujomis Nuomos sutarties sąlygomis. Jeigu Nuomininko pasiūlytas Nuomos mokestis nėra didžiausias, Nuomininkui siūloma Turtą išsinuomoti už didžiausią konkurso metu pasiūlytą Nuomos mokestį bei naujas Sutarties sąlygas. Nuomotojas ne vėliau kaip likus 10 (dešimčiai) darbo dienų iki Nuomos termino pabaigos raštu informuoja Nuomininką apie siūlymą atnaujinti Turto nuomos sutartį, nurodydamas konkurso metu pasiūlytą didžiausio Nuomos mokesčio dydį, Nuomos terminą ir kitas siūlomas naujas Nuomos sutarties sąlygas. Nuomininkas privalo ne vėliau kaip per 5 (penkias) darbo dienas nuo Nuomotojo pranešimo gavimo dienos raštu atsakyti Nuomotojui, ar sutinka atnaujinti Turto nuomos sutartį Nuomotojo pasiūlytomis sąlygomis. Nuomininkui raštu neatsakius Nuomotojui per Nuomotojo pranešime nurodytą terminą, laikoma, kad Nuomininkas atsisako atnaujinti turto nuomos Sutartį Nuomotojo pasiūlytomis sąlygomis. 
6.5. Nuomininkas neturi Sutarties 6.4 p. numatytos pirmenybės teisės atnaujinti Turto nuomos Sutarties, jeigu Nuomotojas iki nuomos termino pabaigos yra pareiškęs Nuomininkui bent vieną pagrįstą rašytinį įspėjimą dėl Sutarties nuostatų pažeidimo. 
6.6. Bet kuri iš Sutarties Šalių gali vienašališkai nutraukti Sutartį, apie tai raštu informavusi kitą Šalį ne vėliau kaip prieš 30 (trisdešimt) kalendorinių dienų, išskyrus, kai įstatymai ar ši Sutartis numato trumpesnius įspėjimo terminus.
6.7. Nuomotojas turi teisę raštu ne vėliau kaip prieš 15 (penkiolika) kalendorinių dienų įspėjęs Nuomininką vienašališkai nutraukti Sutartį: 
6.7.1. jeigu Nuomininkas Turtu naudojasi ne pagal paskirtį ir Sutarties sąlygas;
6.7.2. jeigu Nuomininkas tyčia ar dėl neatsargumo blogina Turto būklę;
6.7.3. jeigu Nuomotojui atsiranda poreikis panaudoti Turtą savo reikmėms; 
6.7.4. jeigu paaiškėja, kad Nuomininkui taikomas turto areštas ar laikinosios apsaugos priemonės, Nuomininkas sudarė taikos sutartį su kreditoriais, atsirado pagrindai bankroto ar restruktūrizavimo bylai iškelti, paduotas pareiškimas dėl bankroto ar restruktūrizavimo bylos Nuomininkui iškėlimo, iškelta bankroto ar restruktūrizavimo byla, susidarė mokestiniai įsiskolinimai ar yra kitos svarbios aplinkybės, ir šių aplinkybių visuma sudaro prielaidą, kad Nuomininkas nebus pajėgus įvykdyti savo įsipareigojimų pagal Sutartį ar gali būti apsunkintas nuostolių išieškojimas dėl Sutarties pažeidimo;
6.7.5. jei Nuomininkas (įskaitant bet kurį iš Nuomininko darbuotojų, atstovų ir kt.) duoda arba pasiūlo (tiesiogiai arba netiesiogiai) bet kuriam Nuomotojo darbuotojui bet kokią naudą daikto, piniginio atlygio, komisinių, paslaugų arba kitos materialios ar nematerialios naudos forma kaip paskatą arba apdovanojimą už bet kurio su Sutartimi susijusio veiksmo atlikimą arba susilaikymą jį atlikti, arba už palankumo arba nepalankumo parodymą arba susilaikymą juos parodyti (kyšį) bet kuriam su Sutartimi susijusiam asmeniui. Nuomotojui nutraukus Sutartį šiuo pagrindu, Nuomininkas privalo atlyginti Nuomotojui visas patirtas išlaidas, susijusias su Sutarties vykdymo užbaigimu, bei kompensuoti visus dėl Sutarties nutraukimo patirtus nuostolius;
6.7.6. kitais Lietuvos Respublikos teisės aktuose numatytais atvejais.
6.8. Paaiškėjus, kad bet kuris iš Sutarties 4.4 p. numatytų Nuomininko patvirtinimų buvo klaidingas arba bet kuris iš įsipareigojimų nevykdomas, arba Sutarties vykdymo metu paaiškėjus, kad Sutarties vykdymas prieštarauja Lietuvos Respublikoje įgyvendinamoms tarptautinėms sankcijoms, Sutartis gali būti nutraukta Nuomotojo vienašališkai, netaikant įspėjimo termino.
6.9. Paaiškėjus, kad Sutarties vykdymas prieštarauja nacionalinio saugumo interesams, Sutartis nutraukiama Nuomotojo vienašališkai, netaikant įspėjimo termino, arba Sutartis laikoma negaliojančia Nacionaliniam saugumui užtikrinti svarbių objektų apsaugos įstatymo nustatyta tvarka.
VII. NENUGALIMOS JĖGOS (FORCE MAJEURE) APLINKYBĖS
7.1. Nė viena Šalis nelaikoma pažeidusi Sutartį arba nevykdanti savo įsipareigojimų pagal Sutartį, jeigu įsipareigojimus vykdyti jai trukdo nenugalimos jėgos (force majeure) aplinkybės, atsiradusios po Sutarties įsigaliojimo dienos, vadovaujantis Lietuvos Respublikos civilinio kodekso 6.212 straipsniu ir Atleidimo nuo atsakomybės esant nenugalimos jėgos (force majeure) aplinkybėms taisyklėmis, patvirtintomis Lietuvos Respublikos Vyriausybės 1996 m. liepos 15 d. nutarimu Nr. 840.
7.2. Jeigu kuri nors Šalis mano, kad atsirado nenugalimos jėgos (force majeure) aplinkybių, dėl kurių ji negali vykdyti savo įsipareigojimų, ji nedelsdama, ne vėliau kaip per 3 kalendorines dienas nuo tokių aplinkybių atsiradimo, informuoja apie tai kitą šalį, pranešdama apie aplinkybių pobūdį, galimą trukmę ir tikėtiną poveikį. Jeigu Nuomotojas raštu nenurodo kitaip, Nuomininkas toliau vykdo savo įsipareigojimus pagal Sutartį tiek, kiek įmanoma, ir ieško alternatyvių būdų, kaip vykdyti savo įsipareigojimus, kurių vykdyti nenugalimos jėgos (force majeure) aplinkybės netrukdo. 
7.3. Jeigu nenugalimos jėgos (force majeure) aplinkybės trunka ilgiau kaip 90 kalendorinių dienų, viena iš Šalių turi teisę Sutartį nutraukti įspėdama apie tai kitą Šalį prieš 30 kalendorinių dienų. Jeigu praėjus šiam laikotarpiui nenugalimos jėgos (force majeure) aplinkybės tęsiasi, Sutartis nutraukiama ir pagal Sutarties sąlygas Šalys atleidžiamos nuo tolesnio Sutarties vykdymo.
VIII. BAIGIAMOSIOS NUOSTATOS
8.1. Šalys susirašinėja lietuvių kalba. Visi pranešimai, sutikimai ir kitas susižinojimas, kuriuos Šalis gali pateikti pagal Sutartį, bus laikomi galiojančiais ir įteiktais tinkamai, jeigu jie yra įteikti Šalies atstovui arba atsiųsti paštu, elektroniniu paštu Sutartyje nurodytais adresais ar per e. pristatymas informacinę sistemą. Jei pasikeičia Sutartyje nurodytas Šalies adresas ir (ar) kiti duomenys, Šalis turi informuoti kitą Šalį, pranešdama apie tai ne vėliau kaip per 5 (penkias) darbo dienas. Bet kokie Šalies reikalavimai, kylantys iš netinkamai įteiktų pranešimų ar su jais susiję, bus laikomi nepagrįstais.
8.2. Sutartis sudaryta lietuvių kalba 2 (dviem) egzemplioriais, turinčiais vienodą teisinę galią, po vieną kiekvienai Šaliai arba, sudarant elektroninį dokumentą, abiejų Šalių pasirašoma elektroniniu parašu. Kai Sutartis ar kitas Sutartyje numatytas dokumentas pasirašomas kvalifikuotu elektroniniu parašu, jis turi būti sudarytas taip, kad atitiktų Lietuvos vyriausiojo archyvaro 2009 m. rugsėjo 7 d. įsakymu Nr. V-60 patvirtintą Elektroniniu parašu pasirašyto elektroninio dokumento specifikaciją ADOC-V1.0.
8.3. Vienos iš Sutarties sąlygos negaliojimas nedaro negaliojančios visos Sutarties, išskyrus atvejus, kai Šalys be tos sąlygos Sutarties apskritai nebūtų sudariusios. Šalys susitaria, kad vienos iš Sutarties sąlygų negaliojimo atveju, jeigu toks jos negaliojimas nedaro negaliojančios visos Sutarties, minėta sąlyga Šalių rašytiniu susitarimu turės būti nedelsiant pakeista nauja galiojančia sąlyga, kuri pagal prasmę ir turinį būtų artimiausia negaliojančiai sąlygai bei turėtų analogišką teisinį ir ekonominį rezultatą, kaip ir pakeistoji sąlyga.
8.4. Sutarčiai taikoma Lietuvos Respublikos teisė. Ginčai, kilę tarp Šalių dėl Sutarties, sprendžiami derybomis, o nepavykus susitarti derybomis – teismine ginčų sprendimo tvarka Lietuvos Respublikos teisme.
8.5. Šalys patvirtina, kad Sutartį perskaitė, suprato jos turinį ir pasekmes, priėmė ją kaip atitinkančią jų tikslus ir pasirašė.
8.6. Sutarties priedai yra neatskiriama jos dalis. Sutarties priedai:
8.6.1. Sutarties 1 priedas – Turto priėmimo–perdavimo aktas, 1 lapas.

 NEKILNOJAMOJO TURTO – PIETINIO ANTRINIO VEDLINIO ŽENKLO 
(REGISTRO NR. 440007111652), SUMONTUOTO ADRESU: NEMUNO G. 167, KLAIPĖDA,  AUKŠTYJE NUO 42,5 IKI 49 METRŲ – PERDAVIMO IR PRIĖMIMO AKTAS

2026 -       -     
Klaipėda

Nuomotoja – akcinė bendrovė Klaipėdos valstybinio jūrų uosto direkcija, įmonės kodas 240329870, atstovaujama generalinio direktoriaus Algio Latako, veikiančio pagal įmonės įstatus, vadovaudamasi 2025 m. _________ .... d. sudaryta sutartimi Nr. .................., perdavė, o nuomininkė ______, įmonės kodas ____, atstovaujama ____, priėmė nuomojamą nekilnojamąjį turtą – Pietinio antrinio vedlinio ženklo  (registro Nr. 440007111652), sumontuoto adresu: Nemuno g. 167, Klaipėda, dalies aukštyje nuo 42,5 iki 49 metrų.

Šalys patvirtina, kad nuomojamas nekilnojamasis turtas yra tvarkingas ir tinkamas naudoti pagal Sutarties 1.2. p. nustatytą paskirtį, nuomininkas pretenzijų dėl turto būklės neturi. 

Perdavė

Generalinis direktorius	Algis Latakas

